CELEX: 22021D0894
Language: mt
Date: 2021-05-17 00:00:00
Title: Deċiżjoni Nru 1/2021 tal-Kumitat għall-Kummerċ UE-Kolombja-Perù-Ekwador tas-17 ta’ Mejju 2021 li temenda l-Appendiċi 1 tal-Anness XII (Akkwist Pubbliku) tal-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja, il-Perù u l-Ekwador, min-naħa l-oħra [2021/894]

4.6.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 198/15
               
            
         DEĊIŻJONI Nru 1/2021 TAL-KUMITAT GĦALL-KUMMERĊ UE-KOLOMBJA-PERÙ-EKWADOR
         tas-17 ta’ Mejju 2021
         li temenda l-Appendiċi 1 tal-Anness XII (Akkwist Pubbliku) tal-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja, il-Perù u l-Ekwador, min-naħa l-oħra [2021/894]
         IL-KUMITAT GĦALL-KUMMERĊ,
         Wara li kkunsidra l-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja, il-Perù u l-Ekwador, min-naħa l-oħra, u b’mod partikolari l-Artikolu 191 tiegħu,
         Billi:
         
                     (1)
                  
                  
                     L-Artikolu 191 tal-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja, il-Perù u l-Ekwador, min-naħa l-oħra (il-“Ftehim Kummerċjali”), jistabbilixxi l-proċeduri li bihom Parti tista’ timmodifika jew tirrettifika l-kopertura tagħha tal-akkwist taħt it-Titolu VI tal-Ftehim Kummerċjali.
                  
               
                     (2)
                  
                  
                     Is-Subtaqsima 1 dwar l-entitajiet tal-gvern ċentrali tat-Taqsima A tal-Appendiċi 1 tal-Anness XII, għall-Ftehim Kummerċjali tispeċifika l-entitajiet tal-gvern ċentrali tal-Kolombja li l-akkwist tagħhom huwa kopert mit-Titolu VI.
                  
               
                     (3)
                  
                  
                     Fil-laqgħa tas-Sottokumitat dwar l-Akkwist Pubbliku mill-Gvern tas-17 ta’ Ottubru 2019, li saret f’Bogotà, il-Kolombja infurmat lill-Unjoni bl-intenzjoni tagħha li taġġorna l-lista ta’ entitajiet tal-akkwist fil-livell ċentrali billi żżid sitt aġenziji istitwiti wara l-2011, li jappartjenu għal-livell eżekuttiv. Fiż-żmien tal-konklużjoni tan-negozjati għall-Ftehim Kummerċjali bejn l-Unjoni u l-Kolombja fl-2010, il-kompetenzi attwalment imwettqa minn tali aġenziji kienu eżerċitati minn entitajiet tal-akkwist fil-livell ministerjali. Dawk l-aġenziji attwalment ma jidhrux fil-lista ta’ entitajiet tal-akkwist fil-livell ċentrali fil-kopertura tal-Kolombja.
                  
               
                     (4)
                  
                  
                     L-Unjoni u l-Kolombja jaqblu li l-lista ta’ entitajiet tal-akkwist fil-livell ċentrali tal-Kolombja għandha tiġi aġġornata billi jiżdiedu dawk is-sitt aġenziji kif stabbilit f’din id-Deċiżjoni.
                  
               
                     (5)
                  
                  
                     Huwa għalhekk meħtieġ li tiġi mmodifikata s-Subtaqsima 1 tat-Taqsima A tal-Appendiċi 1 tal-Anness XII tal-Ftehim Kummerċjali. L-Unjoni u l-Kolombja jaqblu li tali aġġornament ma għandux jirrikjedi aġġustamenti kumpensatorji, peress li hija emenda minuri skont l-Artikolu 191(2) tal-Ftehim Kummerċjali.
                  
               
                     (6)
                  
                  
                     Id-deċiżjoni li tiġi emendata s-Subtaqsima 1 tat-Taqsima A tal-Appendiċi 1 tal-Anness XII tal-Ftehim Kummerċjali tista’ tiġi adottata fil-Kumitat għall-Kummerċ stabbilit mill-Ftehim Kummerċjali bejn l-Unjoni u l-Kolombja bħala l-Pajjiż Andin firmatarju kkonċernat, skont l-Artikolu 14(3) tal-Ftehim Kummerċjali, flimkien mal-Artikolu 12(4), peress li tirrigwarda esklużivament ir-relazzjoni bilaterali bejniethom,
                  
               ADOTTA DIN ID-DEĊIŻJONI:
         
            Artikolu 1
            Fis-Subtaqsima 1 tat-Taqsima A tal-Appendiċi 1 tal-Anness XII (Akkwist Pubbliku) tal-Ftehim Kummerċjali, l-intestatura u s-sitt aġenziji li ġejjin jiżdiedu mal-lista ta’ entitajiet tal-akkwist fil-livell ċentrali:
            “Aġenziji tal-Fergħa Eżekuttiva
            
                        29.
                     
                     
                        Agencia Nacional de Minería
                     
                  
                        30.
                     
                     
                        Agencia Nacional de Infraestructura
                     
                  
                        31.
                     
                     
                        Agencia Nacional de Seguridad Vial
                     
                  
                        32.
                     
                     
                        Agencia Nacional del Espectro
                     
                  
                        33.
                     
                     
                        Agencia Presidencial de Cooperación Internacional de Colombia
                     
                  
                        34.
                     
                     
                        Agencia de Desarrollo Rural”.
                     
                  
         
            Artikolu 2
            L-emenda prevista fl-Artikolu 1 ma għandha tinvolvi l-ebda aġġustament kumpensatorju.
         
         
            Artikolu 3
            Din id-Deċiżjoni għandha tidħol fis-seħħ fid-data tal-adozzjoni tagħha.
            Din id-Deċiżjoni għandha titfassal fil-lingwi uffiċjali tal-Partijiet għall-Ftehim Kummerċjali, waqt li kull wieħed minn dawn it-testi jkun ugwalment awtentiku.
         
         
            
               
                  Għall-Kumitat għall-Kummerċ
               
               
                  Kap tad-Delegazzjoni tal-UE
               
               Paolo GARZOTTI
            
            
               
                  Kap tad-Delegazzjoni tal-Kolombja
               
               Juan CARLOS CADENA